மணிமேகலை (நடிகை)

மணிமேகலை (Manimegalai) தமிழ்த் தொலைக்காட்சித் துறையில் பணிபுரியும் ஓர் தொலைக்காட்சி தொகுப்பாளர் ஆவார். 2010 முதல் சன் டிவி நெட்வொர்க்கில் தொகுப்பாளராக பணிபுரிந்தவந்த இவர் 2019 ஆம் ஆண்டில் விஜய் தொலைக்காட்சியில் சேர்ந்து தொகுப்பாளராக இருந்து வருகிறார்.

விஜய் தொலைக்காட்சி நிகழ்ச்சிகளை தொகுத்து வழங்குவதோடு, குக்கு வித் கோமாளியில் ஒரு கோமாளியாக பங்கேற்றதற்காக இவர் பரவலாக அங்கீகரிக்கப்பட்டார்.

 சொந்த வாழ்க்கை 
மணிமேகலை தமிழ்நாட்டின் திருப்பூர் மாவட்டத்தில் தொழிலதிபர் இராமாயப்பன் மற்றும் ஜோதிமணி ஆகியோருக்கு மகளாகப் பிறந்தார். இவருக்கு குணமணி என்ற இளைய உடன்பிறப்பு உள்ளார். 3 ஆம் வகுப்பு வரை, மணிமேகலை கோயம்புத்தூரில் படித்தார். பின்னர் தனது குடும்பத்துடன் சென்னைக்குக் குடிபெயர்ந்தார். சென்னையில் சந்தோஷ் வித்யாலா மெட்ரிகுலேஷன் பள்ளியில் தனது பள்ளிப் படிப்பைத் தொடர்ந்தார். பின்னர் திரு. இராமசாமி நினைவுப் பல்கலைக்கழகத்தில் (வடபழனி வளாகம்) முதுகலை வணிக மேலாண்மையில் (மனிதவளம் மற்றும் நிதியியல்) பட்டம் பெற்றார்.

கல்லூரியில் இருந்தபோது சன் டிவி நெட்வொர்க்கின் சன் மியூசிக்கில் வீடியோ ஜாக்கியாக நடிக்கத் தொடங்கினார். 2017 ஆம் ஆண்டில் உதவி நடன இயக்குனர் உசைன் ஷேக் காதர் என்பவரை சந்தித்தார். அதே ஆண்டு இவர்கள் திருமணம் செய்து கொண்டனர்.

 தொழில் வாழ்க்கை 

 தொலைக்காட்சி 
மணிமேகலை 30 டிசம்பர் 2009 அன்று தனது 17 வயதில் வீடியோ ஜாக்கியாக அறிமுகமானார். மேலும் சன் மியூசிக்கில் சூப்பர் ஹிட்ஸ் என்ற தனது முதல் நிகழ்ச்சியை தொகுத்து வழங்கினார். பின்னர் “சன் மியூசிக்”, “பிராங்கா சொல்லட்டா”, “பிளாக்”, “கோலிவுட் டைரீஸ்” போன்ற நேரடி நிகழ்ச்சிகள் மற்றும் உண்மை நிகழ்ச்சிகளை தொகுத்து வழங்கினார்.
பல நேரடி நிகழ்ச்சிகள் மற்றும் பிரபலங்களை நேர்காணல்களை நடத்திய பிறகு ஒரு தொலைக்காட்சி தொகுப்பாளராக புகழ் பெற்றார்.

2016 ஆம் ஆண்டில், மணிமேகலைக்கு உலக மனித ஒருங்கிணைப்பு மன்றம் சிறந்த தொகுப்பாளர் என்ற விருது வழங்கியது. அப்போதைய தமிழக ஆளுநர் கொனியேட்டி ரோசையா இந்த விருதை இவருக்கு வழங்கினார். இவரது ரசிகர்களால் இவருக்கு ஆங்கர் சூப்பர் ஸ்டார் என்று செல்லப்பெயர் சூட்டப்பட்டது.

விஜய் தொலைக்காட்சியில் தனது கணவருடன் மிஸ்டர் அண்ட் மிசஸ் சின்னத்திரை என்ற உண்மை நிகழ்ச்சியில் பங்கேற்பதற்காக 2019 ஜனவரியில் சன் டிவி நெட்வொர்க்கிலிருந்து விட்டு வெளியேறினார்.

மணிமேகலையும் இவரின் கணவர் உசைனும் 2 வது “ரன்னர் அப் விருது” பெற்றனர். மேலும், மிஸ்டர் அண்ட் மிஸஸ் சின்னத்திரையில் இவர்களின் இறுதி செயல்திறனுக்காக பாராட்டப்பட்டனர். அதன் பிறகு, விஜய் தொலைக்காட்சியில் சில சிறப்பு நிகழ்ச்சிகளை தொகுத்து வழங்கினார். சமையல் நிகழ்ச்சியான குக்கு வித் கோமாளியில் மூன்று பருவங்களுக்கு கோமாளியாக பங்கேற்றார். பின்னர், பருவம் 5 இல், அவர் இரக்சனுடன் இணைந்து நிகழ்ச்சியை தொகுத்து வழங்கினார்.

பிரியங்கா தேசுபாண்டேவுடன் ஏற்பட்ட கருத்து வேறுபாடு ஏற்பட்டதைத் தொடர்ந்து மணிமேகலை விஜய் தொலைக்காட்சியிலிருந்து விலகினார்.

2025 ஆம் ஆண்டில், மணிமேகலை ஜீ தமிழ் தொலைக்காட்சியில் தனது பயணத்தைத் தொடங்கினார். மேலும் “டான்ஸ் ஜோடி டான்ஸ் ரீலோடெட் சீசன் 3” நிகழ்ச்சியின் இணைத் தொகுப்பாளராக ஆனார்.

 நடிப்பு 
இயக்குனர் பிரவீன் பென்னட் இயக்கத்தில் வெளியான பாரதி கண்ணம்மா என்ற தொடரில் ‘வெண்பா’ என்ற பாத்திரத்தில் நடிக்க மணிமேகலை முதலில் தேர்வு செய்யப்பட்டார். ஆனால் பின்னர், அந்த வேடத்தில் பரினா நடித்தார்.

 யூடியூப் 
மணிமேகலை மற்றும் உசைன் ஆகியோர் 2020 ஜூன் 4 அன்று உசைன் மணிமேகலை என்ற யூடியூப் ஊடகத்தைத் தொடங்கினர். 

 மேற்கோள்கள் 

 வெளி இணைப்புகள் 


பகுப்பு:இந்தியத் தொலைக்காட்சி நடிகைகள்
பகுப்பு:தமிழ்நாட்டு தொலைக்காட்சி பிரமுகர்கள்
பகுப்பு:வாழும் மக்கள்